Miin wiyaapaniyich mihchetu anichii kaa takushihkwaau anite e makushaanuyich chii pehtamuch Jesus che takushiniyich Jerusalemihch.
Ekw kaa naatwaanihkwaau niipisiyaahtikw kaa ati wiiwiitwaau anit Jerusalemihch che nituu nachihaatwaau,
uyuu e itwetwaau e chishewetwaau,
“Maamihchimaataau Chishemanituu,
shaweyihtaakusuu an Chishemanituu kaa pechi itishahukut,
Israel iinuuch uchisheuchimaamuwaau.”
Jesus maak chii tehtapuu uhkaan muyaam kaapalakaskweu kaa apishiishiyich e ishinaakusiyich e chii miskuwaakupane.
Eukw uyuu kaa ihtit mwehch taan kaa itashteyich Chishemanituu utayimuwiniihch che ihtikupane.
Chii Itashteyuu,
Ekaawii kushtaachikw chiyawaau Zion kaa uhchiyekw wesh chichisheuchimaamuwaau takushinuu e tehtapit uhkaanh uspiskuniihch muyaam kaapalakaskweu kaa apishiishiyich kaa ishinaakusiyich ukusiyuu.
Anit maak aniyuu mekwaach namui uhchi nisituhtamiyuu uchischinuhamuwaakan aniyuu taan kaa e ispayiyich shaash anite niikaan e chii wiihtaakanuwiikupane che tipipayiyich uyuu.
Paatimaa maak iskutak kaa wanishkaanaakanuyich nipuwinihch uhchi kaye kihchikiishikuhch kaa ishi utinaakanuyich ekw kaa chischisitwaau taan kaa ishi niikaan aayimuumaakanuyich anite Chishemanituu utayimuwinihch che ispayikupanen.
Anichii maak awenich kaa ihtaawaakupanenich anit Jesus kaa tepwaataayich Lazarus chechii pechi wiiwiyich anit uhchi kaa chiskahaakanuyich ekw maak kaa wanishkaayich nipuwinihch uhchi,
chii wiihtamuch anite Jerusalemihch taan kaa ishi waapahtahkwaau e ispayiyich.
Eukw maak aniyuu wehchi nituu nachihaatwaau Jesus mihchetu awenichii iskutak tekushiniyich anite Jerusalemihch,
aniyuu e chii pehtahkwaau taan kaa ishi maamishkaach ihtiyich.
Ekw anichii Phariseech kaa ititutwaau,
“Namui chichii ihtuutawaanuu ekaa chechii nuushuushkaakut aweyuu,
kanawaapamaahkw maa,
misiwe aweyuu wii nuushuushkaakuu.”